**Budapest Főváros II. Kerületi Önkormányzat Képviselő-testülete …/2021. (…) önkormányzati rendelete**

**A társasházak felújításának pénzügyi támogatásáról szóló 18/2019. (V. 31.) önkormányzati rendelet módosításáról**

Budapest Főváros II. Kerületi Önkormányzat Képviselő-testülete – a 27/2021.(I.29.) Korm. rendelettel kihirdetett veszélyhelyzetben a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti – hatáskörében eljáró Budapest Főváros II. Kerületi Önkormányzat polgármestere Magyarország Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a társasházak felújításának pénzügyi támogatásáról a következőket rendeli el:

**1. §**

A társasházak felújításának pénzügyi támogatásáról szóló 18/2019. (V. 31.) önkormányzati rendelet 5. § b) pontja helyébe a következő rendelkezés lép:

*(Nem adható támogatás olyan településképi bejelentési eljárást követően végezhető felújítási munkára:)*

„b) amely az eljárásban tiltó vagy megszüntető döntést kapott, vagy”

**2. §**

(1) A társasházak felújításának pénzügyi támogatásáról szóló 18/2019. (V. 31.) önkormányzati rendelet 8. § (2) bekezdése helyébe a következő rendelkezés lép:

„(2) Az élet- és balesetveszély elhárítása miatti munkavégzés előtt az azonnali beavatkozást igénylő állapotot dokumentálni kell fényképfelvétellel és jegyzőkönyvvel. A munkavégzést indokoló állapot rögzítésének hiánya utólag nem pótolható, kiegészítésére nincs lehetőség. Ennek hiányában a pályázat nem bírálható el, ezért elutasítható.”

(2) A társasházak felújításának pénzügyi támogatásáról szóló 18/2019. (V. 31.) önkormányzati rendelet 8. § (5) bekezdése helyébe a következő rendelkezés lép:

„(5) Az épületek fő tartószerkezeti elemeinek, tetőzetének és homlokzatának élet- és balesetveszély miatti sürgős felújítása esetén a pályázó köteles statikai szakvéleményt a pályázat részeként benyújtani. A kérelem jogosságát az Önkormányzat saját szakértővel ellenőrizheti. ”

**3. §**

(1) A társasházak felújításának pénzügyi támogatásáról szóló 18/2019. (V. 31.) önkormányzati rendelet 9. § d) pontja helyébe a következő rendelkezés lép:

*(A pályázat útján elnyert pénzösszeg kizárólag a közös tulajdonban lévő épületrészek felújítási munkálataihoz vehető igénybe. Támogatható felújítási munkálatok:)*

„d) homlokzat felújítása, homlokzati nyílászáró cseréje, felújítása (Az épület homlokzat felújításánál az engedély nélküli, szabálytalan és avult hirdető berendezéseket – kirakatvitrineket, kirakatszekrényeket, hirdető berendezéseket, klímadobozokat stb. – az épület homlokzatáról el kell távolítani. A felújított homlokzatra visszahelyezni csak településképi bejelentési eljárás során tudomásul vett berendezéseket lehet.);”

(2) A társasházak felújításának pénzügyi támogatásáról szóló 18/2019. (V. 31.) önkormányzati rendelet 9. § f) pontja helyébe a következő rendelkezés lép:

*(A pályázat útján elnyert pénzösszeg kizárólag a közös tulajdonban lévő épületrészek felújítási munkálataihoz vehető igénybe. Támogatható felújítási munkálatok:)*

„f) utcai kerítés, közterületi kapu cseréje vagy felújítása;”

**4. §**

(1) A társasházak felújításának pénzügyi támogatásáról szóló 18/2019. (V. 31.) önkormányzati rendelet 11. § (2) bekezdése helyébe a következő rendelkezés lép:

„(2) A polgármester – az átruházott jogkörben eljáró bíráló bizottság véleményét kikérve – meghatározza a pályázat feltételeit és kiírja a pályázatot. A kiírás a Pályázati Felhívásból, annak mellékleteiből és a részletes pályázati feltételekből áll. ”

(2) A társasházak felújításának pénzügyi támogatásáról szóló 18/2019. (V. 31.) önkormányzati rendelet 11. § (4) bekezdése helyébe a következő rendelkezés lép:

„(4) [10] [11] A havária pályázat folyamatosan, az általános pályázat pedig a Pályázati felhívás közzétételekor a honlapon, illetve a Budai Polgárban megadott határidőig adható be az erre a célra rendszeresített pályázati formanyomtatványon, 1 eredeti példányban, papír alapon. A pályázati nyomtatvány beszerezhető a Polgármesteri Hivatal Központi Ügyfélszolgálati Irodájában, illetve letölthető az Önkormányzat honlapjáról.”

(3) A társasházak felújításának pénzügyi támogatásáról szóló 18/2019. (V. 31.) önkormányzati rendelet 11. § (6) bekezdése helyébe a következő rendelkezés lép:

„(6) [12] [13] A határidőn túl érkező pályázatok elbírálására nem kerül sor, azok érdemi vizsgálat nélkül elutasításra kerülnek. A mind tartalmilag, mind formailag megfelelő pályázatok elbírálását az illetékes bizottság a pályázatok beérkezési határidejét követő 60 munkanapon belül elvégzi. A társasház képviselője által hiányosan benyújtott pályázatok esetében egy alkalommal lehetőség van a hiányzó dokumentumok pótlására a Településképi Bejelentési Osztály elektronikus úton megküldött hiánypótlási felszólítása alapján. A hiánypótlás határideje 15 munkanap. A hiánypótlási határidő nem hosszabbítható meg. A határidőn túl beérkezett hiánypótlás nem vehető figyelembe, a pályázat automatikusan elutasításra kerül.”

**5. §**

(1) A társasházak felújításának pénzügyi támogatásáról szóló 18/2019. (V. 31.) önkormányzati rendelet 12. § (2) bekezdése helyébe a következő rendelkezés lép:

„(2) Az értesítés átvételétől számított 30 munkanapon belül a nyertes pályázónak a Pályázati Felhívás 3. számú melléklete szerinti általa aláírt Támogatási Megállapodást a Pályázati Felhívásban megadott példányszámban kell benyújtania. Megfelelően kitöltött és aláírt Támogatási Megállapodás esetén, az Önkormányzat részéről is aláírt ügyfélpéldánya visszapostázásra kerül a Pályázati Adatlapon megadott képviselő postacímére.”

(2) A társasházak felújításának pénzügyi támogatásáról szóló 18/2019. (V. 31.) önkormányzati rendelet 12. § (5) bekezdése helyébe a következő rendelkezés lép:

„(5) A (2), (3) és (4) bekezdésben szereplő határidőket nem teljesítő Társasház a támogatást elveszíti.”

**6. §**

(1) A társasházak felújításának pénzügyi támogatásáról szóló 18/2019. (V. 31.) önkormányzati rendelet 13. § (1) bekezdés c) pontja helyébe a következő rendelkezés lép:

*([18] A támogatással érintett felújítási munkálatok a pályázati dokumentumok benyújtását és a kivitelezői szerződés megkötését követően kezdhetők meg. A munkálatok megkezdésének minősül az építési naplóba írt első bejegyzés, vagy a felújítás során felhasználandó anyagok megrendelése is. A pályázat kötelező mellékleteinek költsége, mint előkészítési költség elszámolható, úgy, mint:)*

„c) Havária pályázat esetén a statikai szakvélemény, ”

(2) A társasházak felújításának pénzügyi támogatásáról szóló 18/2019. (V. 31.) önkormányzati rendelet 13. § (1) bekezdése a következő d) ponttal egészül ki:

*([18] A támogatással érintett felújítási munkálatok a pályázati dokumentumok benyújtását és a kivitelezői szerződés megkötését követően kezdhetők meg. A munkálatok megkezdésének minősül az építési naplóba írt első bejegyzés, vagy a felújítás során felhasználandó anyagok megrendelése is. A pályázat kötelező mellékleteinek költsége, mint előkészítési költség elszámolható, úgy, mint:)*

„d) épületgépészeti felújítás esetén a megfelelő jogosultsággal rendelkező tervező által készített műszaki tervdokumentáció.”

**7. §**

A társasházak felújításának pénzügyi támogatásáról szóló 18/2019. (V. 31.) önkormányzati rendelet a következő 15/A. §-sal egészül ki:

**„15/A. §**

A benyújtott pályázatnak az Önkormányzat csak a pályázat szempontjából releváns tartalmi elemeit vizsgálja. Az értékelés az egyéb jogi, műszaki szakterületet érintő tartalomról nem foglal állást.”

**8. §**

A társasházak felújításának pénzügyi támogatásáról szóló 18/2019. (V. 31.) önkormányzati rendelet 1. melléklete helyébe az 1. melléklet lép.

**9. §**

Hatályát veszti a társasházak felújításának pénzügyi támogatásáról szóló 18/2019. (V. 31.) önkormányzati rendelet 12. § (6)–(8) bekezdése.

**10. §**

Ez a rendelet a kihirdetését követő napon lép hatályba.

|  |  |
| --- | --- |
| **Őrsi Gergely polgármester** | **dr. Szalai Tibor jegyző** |

*1. melléklet*

„*1. melléklet*

Pályázati felhívás (18 2019 1 melleklet.pdf)”

Általános indokolás

A veszélyhelyzet kihirdetéséről szóló 27/2021. (I. 29.) Korm. rendelet, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 1/2021. (II. 8.) normatív utasítása alapján a képviselő-testület feladat- és hatáskörében eljárva módosítja a társasházak felújításának pénzügyi támogatásáról szóló 18/2019 (V.31.) önkormányzati rendeletet.

A rendelet módosításának indoka a 27/2021.(I.29.) Korm. rendeletben kihirdetett veszélyhelyzetet is figyelembe véve az Önkormányzat a támogatásával továbbra is biztosítani szeretné az állampolgárok ingó és ingatlan vagyontárgyainak megóvását, rendeltetésszerű használatra alkalmas állapotban való tartását, valamint az ügyfélbarát pályázási feltételek megteremtését, ezáltal az ügykezelés hatékonyabbá tételét.

Részletes indokolás

**1. §**

A településképi bejelentési eljárás eredményének pontosítása.

**2. §**

A gyakorlat alapján a közös képviselők nem tudnak dátummal ellátott fényképet benyújtani, emiatt ez a kritérium törlésre került.

Korábbi tapasztalatok alapján az Önkormányzat által finanszírozott statikai szakvélemények elkészülte után a társasházak többnyire nem élnek a pályázás lehetőségével.  
  Ennek okán költségcsökkentés céljából a jövőben a statikai szakvélemény költségét a Havaria pályázatoknál a pályázónak kell állnia, de az a pályázat előkészületi költségeibe beleszámolható.

**3. §**

A településképi bejelentési eljárás nyomán készült dokumentum nevének pontosítása.

A támogatott felújítási munkák típusainak módosítása a településképi, építészeti szempontok alapján.

**4. §**

A jegyzői koordináció a pályázati eljárás lebonyolításában nem játszik szerepet, ezért törlésre került a mondat.

A pályázatra vonatkozó határidők megjelenési helyének feltüntetése.

A konkrét dátumok és összegek eltávolításra kerültek. A pályázati hiánypótlás határidejére új rendelkezés született, az ügymenet gyorsítása és az elbírálási folyamat átláthatósága érdekében.

**5. §**

A Támogatási megállapodás az egyszerűsített ügymenet miatt lerövidült.

A fel nem használt támogatások átcsoportosítására vonatkozó konkrét meghatározás törlésre került.

**6. §**

A pályázati pénzügyi elszámolásakor az elszámolható előkészületi munkák felsorolása bővült és pontosításra került.

**7. §**

A rendelet kiegészült a benyújtott dokumentumokra vonatkozó vizsgálati szempontok definiálásával.

**9. §**

A Támogatási megállapodás benyújtásának feltételei egyszerűsödtek, emiatt a vonatkozó rendelkezések törlésre kerültek.

**10. §**

Hatályba léptető rendelkezést tartalmaz.